C 310/6
MT
Il-Ġurnal Uffiċjali tal-Unjoni Ewropea
16.8.2022
28.
L-UE kompliet tappoġġa l-Inizjattiva Globali għall-Ġlieda kontra t-Terroriżmu Nukleari (GICNT) u l-missjoni tagħha li ssaħħaħ il-kapaċità globali fil-prevenzjoni, id-detezzjoni u r-rispons għat-terroriżmu nukleari.
L-UE u l-Istati Membri tagħha huma involuti b'mod attiv fil-ħidma tal-GICNT fl-oqsma kollha: id-detezzjoni nukleari, il-forensika nukleari, u r-rispons u l-mitigazzjoni.
29.
L-UE għandha Arranġamenti Prattiċi li ġew iffirmati fl-2013 mal-IAEA għall-Kooperazzjoni dwar Kwistjonijiet Tekniċi dwar is-Sigurtà Nukleari, li għandhom l-għan li jżidu l-koordinazzjoni tal-attivitajiet ta' taħriġ u ta' tisħiħ tal-kapaċitajiet għall-promozzjoni u l-implimentazzjoni ta' prattiki ta' Kultura tas-Sigurtà Nukleari sostenibbli, fost objettivi oħrajn.
30.
Iċ-Ċentru tal-UE ta' Taħriġ dwar is-Sigurtà Nukleari għad-detezzjoni u r-rispons għal atti illeċiti li jinvolvu l-użu ta' materjal nukleari u materjal radjuattiv ieħor (EUSECTRA) ilu kompletament operazzjonali mill-2013 għall-benefiċċju tal-Istati Membri tal-Unjoni Ewropea u l-pajjiżi sħab, fosthom diversi membri tal-GICNT.
Iċ-Ċentru huwa operat mill-JRC fis-siti tiegħu f'Karlsruhe (il-Ġermanja) u f'Ispra (l-Italja), f'kooperazzjoni mill-qrib ma' inizjattivi internazzjonali oħrajn promossi mill-IAEA u diversi pajjiżi sħab tal-GICNT.
Iċ-Ċentru jintuża wkoll għal eżerċizzji prattiċi, prinċipalment marbuta mal-ġlieda kontra l-kuntrabandu nukleari.
L-EUSECTRA huwa attiv fl-indirizzar tal-ħtiġijiet ta' taħriġ tal-Istati Membri tal-UE u tas-sħab tal-UE, inkluż permezz ta' sessjonijiet ta' taħriġ koordinati għad-delegati tal-Istati Membri fl-oqsma doganali u tal-infurzar tal-liġi, li huma diġà implimentati u ppjanati għall-2019-2022 (f'kollaborazzjoni diretta mad-DĠ HOME tal-KE u d-DĠ TAXUD tal-KE).
L-EUSECTRA jsaħħaħ l-infrastruttura użata għat-taħriġ, jiżviluppa għodod ta' tagħlim virtwali u jipprovdi valutazzjoni tal-prestazzjoni tat-tagħmir fuq talba mill-Istati Membri tal-UE.
Il-pandemija rrestrinġiet it-taħriġ bi preżenza fiżika.
Ġie żviluppat approċċ ibridu permezz ta' mezzi moderni, li jiffoka fuq eżerċizzji fuq il-post bl-użu remot ta' strumenti u l-użu reali ta' materjali nukleari u radjuattivi biex jiġu sostnuti l-isforzi kontra t-theddid kimiku, bijoloġiku, radjoloġiku u nukleari (CBRN) u t-terroriżmu nukleari.
31.
Il-Kummissjoni Ewropea u l-Istati Membri tal-UE komplew bl-attivitajiet forensiċi nukleari tagħhom dwar il-karatterizzazzjoni ta' materjal nukleari interċettat, bl-użu ta' kapaċitajiet forensiċi nukleari tal-ogħla livell fis-sit tal-JRC f'Karlsruhe, il-Ġermanja.
32.
Il-JRC u l-ESARDA pprovdew input sostanzjali fil-ktieb “Nuclear Non-Proliferation and Arms Control Verification – Innovative Systems Concepts” (Nonproliferazzjoni Nukleari u Verifika tal-Kontroll tal-Armi – Kunċetti ta' Sistemi Innovattivi), maħruġ fl-2020.
33.
Il-Kummissjoni Ewropea kompliet issaħħaħ il-kapaċitajiet tal-Istati Membri tal-UE li jittestjaw u jevalwaw il-prestazzjoni tat-tagħmir użat għad-detezzjoni tat-traffikar illeċitu ta' materjali nukleari u radjuattivi permezz tal-programm ITRAP+10 Fażi II tagħha, li wassal għal aktar armonizzazzjoni u standardizzazzjoni, u kkontribwixxa sostanzjalment għall-istandards internazzjonali.
34.
Il-Kummissjoni Ewropea għad għandha rwol ewlieni fil-Grupp ta' Ħidma dwar il-Monitoraġġ tal-Fruntieri (BMWG) għas-sigurtà nukleari.
Hija kopresident kemm tal-BMWG kif ukoll taż-żewġ sottogruppi tiegħu dwar it-Teknoloġiji ta' Skoperta u t-Tisħiħ tal-Kapaċitajiet.
35.
Il-Kummissjoni Ewropea kompliet ir-riċerka tagħha dwar l-iżvilupp ta' teknika ġdida ta' Test Mhux Distruttiv, partikolarment l-ispettrometrija gamma mdewma għall-verifika tal-firem ta' materjal nukleari f'kollaborazzjoni mal-IAEA.
Ġiet ippreżentata Azzjoni Konġunta taħt il-Programm ta' Appoġġ lill-IAEA.
36.
Fl-2020 id-DĠ TAXUD tal-Kummissjoni Ewropea, appoġġat mill-JRC u l-EUSECTRA, nieda Programm interattiv ta' apprendiment elettroniku biex jappoġġa lill-uffiċjali doganali fit-tagħlim dwar il-kontroll ta' materjali radjuattivi u nukleari fuq il-fruntieri.
Il-kors bażiku tal-programm juri r-rwol importanti tal-uffiċjali doganali fid-detezzjoni ta' materjali nukleari u radjuattivi, filwaqt li jagħmilhom konxji tar-riskji u t-theddid u jagħti introduzzjoni bażika għal materjali, tagħmir u proċessi rilevanti.
Il-kors avvanzat tal-programm jesplora l-istess suġġetti f'aktar dettall.
Iż-żewġ korsijiet jinkludu xenarji realistiċi, li jinvolvu portijiet marittimi, ajruporti, ferroviji, u fruntieri tal-art u matulhom il-parteċipanti jistgħu jittestjaw il-kapaċità tagħhom fit-teħid ta' deċiżjonijiet.
Il-kollaborazzjoni bejn id-DG TAXUD u l-JRC bniet sinerġiji akbar fost l-amministrazzjonijiet doganali tal-Istati Membri.
Is-sessjonijiet ta' taħriġ ipprovduti fiċ-ċentru tal-EUSECTRA ser iservu bħala pjattaforma għall-esperti nazzjonali biex jiskambjaw l-aħjar prattiki ta' sigurtà nukleari fil-protezzjoni tal-fruntieri, u b'hekk ser jikkontribwixxu għall-iżvilupp ta' proċeduri armonizzati.
Dan huwa parti minn sforz biex it-traffikar nukleari jiġi indirizzat b'mod kollaborattiv u biex jiġi ffaċilitat il-kummerċ permezz ta' punti ta' kontroll doganali.
Fl-aħħar mill-aħħar, l-għan huwa li jiġi evitat li l-individwi jiksbu aċċess għal materjali dannużi billi tiġi promossa kultura komuni ta' sigurtà nukleari.